Viaceré televízne projekty už odštartovali, iné už dokonca za sebou majú aj svoje finále a už sa chystá aj pokračovanie. A na ktoré sa hlavne my ženy môžeme ešte tešiť, Pozrite si náš prehľad!
Nečakaný úspech seriálového hitu Iveta si vypýtal druhú sériu
Jarná televízna sezóna je aj tento rok bohatá na viaceré novinky. Na obrazovky našich televízií sa dostalo niekoľko nových titulov. Najväčšiu pozornosť vzbudil seriál Iveta, ktorého prvý diel si pozrelo viac ako milión divákov, čo sa žiadnemu inému seriálu v uplynulých rokoch nepodarilo.
Originálny príbeh o mladej Trebišovčanke zaujal najmä tým, že sa v ňom našlo mnoho mladých Sloveniek. V nasledujúcich dňoch sa však už Iveta na obrazovkách neobjaví. Finálovú epizódu prvej série sme si mohli pozrieť uplynulú nedeľu (19.februára), a celkovo dosiahla rating 10 % a podiel na trhu 29,1 % v obchodnej cieľovke. Veľké finále tak sledovalo zhruba 553-tisíc divákov, čím Iveta prekonala všetky aktuálne vysielané seriály. Alžbeta Ferencová, ktorá si zahrala hlavnú úlohu je divákom známa najmä ako speváčka, ktorá vystupuje pod menom Zea, pozrite si vo videu dojímavý záver poslednej časti:
Bude aj pokračovanie, chystá sa druhá séria
Jej seriálová postava sa podobne ako ona rozhodla vydať na krásnu, no často náročnú spevácku cestu. V poslednej epizóde sa Iveta dokonca uchádzala o titul Miss, čo ešte v roku 2010 skúšala aj Ferencová. V dojímavom finále si Iveta dokonca zaspievala skladbu Mamo miri, ktorú napísala samotná Ferencová, pozrite si vo videu vyššie.
Televízia Joj pôvodne nerátala s tým, že by sa Iveta dočkala druhej série. Malo ísť o krátku sériu s uzatvoreným príbehom. Obrovský úspech však televíziu nakoniec zlomil a potvrdila, že na druhej sérii seriálu Iveta sa momentálne pracuje. Hlavnou hviezdou by opäť mala byť charizmatická Alžbeta Ferencová, ktorú medzi časom do svojho pripravovaného projektu ohlásila aj česká televízia Nova a naša Markíza. Zábery z finálovej epizódy seriálu Iveta, kde sa ukázali tiež hviezdy ako Zdena Studenková, hokejista Richard Lintner či bývalá Misska Kristína Krajčírová, nájdete v našej fotogalérii:
Ivetu nahradí seriál Einstein s Jurajom Lojom
Ak ste si zamilovali seriálové nedele s Ivetou, nemusíte zúfať. Už túto nedeľu (26. februára) na obrazovkách TV Joj odštartuje nová miniséria s názvom Einstein, kde si hlavnú úlohu zahrá Juraj Loj.
Loj sa predstaví v úlohe Filipa Koeniga, údajného pra-pravnuka Alberta Einsteina, ktorý sa ako najmladší profesor na univerzite môže pochváliť IQ 210. Jeho genialita ho však dostáva do problémov a jedného dňa mu hrozí väzenie. Iba výmenou za pomoc pri vyšetrovaní prípadov môže ostať na slobode. Pred kamerou sa ukážu tiež Ivana Kubáčková, Richard Stanke, Dominika Richterová, Ady Hajdu, Peter Kadlečík, Lukáš Latinák, Monika Šagátová, Marián Miezga, Marko Igonda či Tobias Král.
Naša redakcia si mohla prvú epizódu seriálu pozrieť na slávnostnej predpremiére a už teraz vám vieme garantovať, že sa určite nebudete nudiť. "Už keď sme to točili, som tušil, že to bude zaujímavé, kvôli tomu, ako boli napísané tie situácie a ako sme ich vytvárali na pľaci. Mal som také vnútorné tušenie, že to môže osloviť diváka," prezradil Juraj Loj. Einstein nie je klasický kriminálny seriál, ale skôr komediálny seriál, ktorý nám v každej časti ponúkne samostatný prípad, ktorého rozuzlenie príde v závere danej epizódy.
Návrat legendárnej romantickej šou, tentokrát bez milionára
Po dlhých 17 rokoch sa vracia na slovenské obrazovky legendárna zoznamka Bachelor, ktorá sa u nás vysielala pod názvom Nevesta pre milionára ešte v roku 2006. Televízia Markíza sa rozhodla tento koncept oprášiť a s upraveným názvom vrátiť do vysielania. Ruža pre nevestu odštartuje už v piatok 3. marca.
Nádejné nevesty sa tentokrát budú uchádzať o srde sexy Tomáša Tarra, ktorý už dlhé roky žije a pracuje v Bangkoku. Rodák zo Štúrova, ktorý sa v zahraničí venuje modelingu síce na svojom bankovom účte nemá milión, no na jeho sociálnych sieťach ho sleduje viac než milión fanúšikov, čo môže byť lákavé aj pre 18 žien, ktoré zabojujú o srdce 19-ročného fešáka.
Väčšina šou sa nakrúcala v Turecku, diváci sa tak môžu tešiť na romantickú atmosféru v krásnom exotickom prostredí. Veľká premiéra v tomto prípade čaká aj ďalšieho playboya, slovenského herca a modela Krištofa Králika, ktorý bude moderátorom. Krištof je divákom známy najmä zo seriálu Pán profesor, alebo ako moderátor Voyo News. V úlohe moderátora takejto veľkej šou sa však ukáže prvýkrát.
Seriál, aký na našich obrazovkách ešte nebol. Kto z tejto dvojice je lepší klamár?
V predposledný februárový týždeň na obrazovkách TV Markíza štartuje tiež posledný ohlásený seriál pre túto sezónu, v ktorom si zahrajú Tomáš Maštalír a Monika Horváthová, ktorá je známa najmä z jojkárskej Nemocnice.
Dej príbehu sa sústredí na učiteľku na gymnáziu Lauru Kalasovú, ktorá prijme pozvanie na rande od šarmantného chirurga Andreja Rosického. Ich rande sa vyvíja skvelo, no na druhý deň ho obviní, že ju znásilnil, žiaden dôkaz však nemá a jej tvrdenia vyznievajú ako klamstvo. "Ideme veľmi hlboko do duše osoby, ktorej sa také niečo stane. Je to herecky mimoriadne náročná vec," zhodnotila šéfproducentka TV Markíza Alexandra Dubovská. "Je to znásilnenie, nie je to znásilnenie? Bola to pravda, nebola to pravda? S týmto sa vlastne celú dobu hráme," dodala. Réžiu seriálu mal na starosti Braňo Mišík, nakrúcalo sa prevažne v exteriéroch, na viac ako 70 miestach v okolí Bratislavy. Pomerne nevšedné pri slovenských televíznych projektoch je to, že pri nakrúcaní tvorcovia viackrát využili prítomnosť kaskadérov, ktorí sa postarali o kaskadérske scény hneď v prvej epizóde pri hroziacej zrážke s kamiónom. "V seriáli je mnoho scén, ktoré sú akčné a aj scény filmového rázu," potvrdzuje kreatívny producent a režisér seriálu Braňo Mišík.
Veľký návrat Let's Dance aj obľúbených porotcov. Moderátorskú dvojicu však čaká zmena
V závere prvého marcového týždňa sa dočkáme tiež štartu 8. sérii obľúbenej tanečnej šou. V Let's Dance sa tento rok môžeme tešiť na viaceré zmeny, či už v podobe novej moderátorky, alebo obsadenie Janka Koleníka do poroty, kde sa však už neukáže Jorge González, ktorý do predošlej série doniesol nový pohľad na tanec a kopec pozitívnej energie. Aj tento rok sa môžeme tešiť na 11 tanečných párov a desať živých prenosov. Na prvý sa môžeme tešiť už v nedeľu 5. marca a veľké finále, kde sa opäť stretne trojica najlepších párov si pozrieme 7. mája.
U ženského publika si určite najväčšiu priazeň získa kubánsky herec Mario Cimarro, ktorý sa u nás preslávil v telenovele Skrytá vášeň. Veľkou favoritkou tejto série určite bude aj naša talentovaná speváčka Mária Čírová, ktorá už v roku 2016 vyhrala šou Tvoja tvár znie povedome. Na tanečnom parkete sa ukáže tiež Marián Gáborík, Boris Valabík či Henrieta Farkašová, deväťnásobná víťazka Paralympijských hier a pätnásťnásobná víťazka Majstrovstiev sveta v para alpskom lyžovaní.
Veľký návrat kultovej telenovely, Skrytá vášeň sa vráti s novými časťami
Charizmatický Mario Cimarro si tento rok zoberie značnú časť televízneho priestoru. TV Doma po rokoch opäť do svojho programu zaradila kultovú telenovelu Skrytá vášeň, ktorá patrí aj po rokoch medzi tie najobľúbenejšie seriáli na našich obrazovkách.
Doma nedávno po rokoch odvysielala argentínsky seriál Divoký anjel, ktorý na prelome januára a februára nahradila práve Skrytá vášeň. Ten môžeme sledovať každý pracovný deň hneď v dvoch dieloch za sebou. Skrytá vášeň sa v prvej sérii dočkala celkovo 188 častí, tie by tak vo vysielaní mali vydržať až do konca mája. Následne by sa na obrazovky mala dostať úplne nová, druhá séria tohto seriálu z roku 2022. Nová Skrytá vášeň z roku 2022 sa tak, podľa všetkého, už v hlavnej časti jarnej sezóny neobjaví.
Vo vysielaní pokračuje historická séria Dunaj
V programe televízie markíza aj naďalej zotrvá seriál Dunaj, k vašim službách, ktorý sa už od prvej epizódy teší veľkému úspechu. Dobovú sériu Markíza po úspechu Druhej šance, ktorú vysielala minulý rok, aj v tomto prípade do hlavných úloh obsadila obľúbené mená ako Ján Koleník, Sarah Arató, Filip Tůma či Monika Hilmerová. Tentokrát však nejde o prevzatý koncept zo zahraničia, ale o vlastný námet.
Jednou z ústredných postáv je tiež Kristína Svarinská, ktorá opäť ukázala svoje skvelé herecké kvality. Naposledy sa divákom ukázala v seriálovom hite Sestričky, ktorý sa však z vysielania v tichosti vytratil. Dunaj, k vašim službám minulý týždeň s obomi epizódami porazila konkurenčný seriál Nemocnica na TV Joj. Po zarátaní trojdňovej oneskorenej sledovanosti dosiahli skvelý priemerný rating 8,3 % a trhový podiel 24,5 %. Seriál tak sledovalo v priemere 474-tisíc divákov starších ako 12 rokov.
Zaujímavosťou je, že totožný seriál nakrútila aj česká Nova, ktorá ho vysiela pod názvom Zlatá labuť.Markíza síce seriál uviedla skôr, celý koncept však vznikol práve v Českej republike, kde ho Nova pôvodne predstavila pod názvom Obchodný dom. Ďalšie časti slovenskej verzii seriálu Dunaj, k vašim službám sú na programe aj tento utorok a štvrtok o 20:30 na TV Markíza.